2.

Prilog XI. mijenja se kako slijedi: (a) u dijelu A, točke 1. i 2. mijenjaju se i glase: „1. Sljedeća se tkiva smatraju specificiranim rizičnim materijalom: i. lubanja, isključujući vilicu, a uključujući mozak i oči, te leđna moždina goveda starijih od 12 mjeseci, kralježnica isključujući repne kralješke, trnaste i poprečne izdanke vratnih, prsnih i lumbalnih kralježaka, te središnji greben i krila križne kosti, ali uključujući korijenske ganglije leđne moždine goveda starijih od 24 mjeseca, te krajnici, crijeva od dvanaesnika do ravnog crijeva i mezenterij goveda svih dobi; ii. lubanja, uključujući mozak i oči, krajnici i leđna moždina ovaca i koza starijih od 12 mjeseci ili kojima trajni sjekutić prodire iz desni, te slezena i vito crijevo ovaca i koza svih dobi. Dob iz podtočke i. za uklanjanje kralježnice goveda može se prilagoditi izmjenom ove Uredbe s obzirom na statističku vjerojatnost pojave GSE-a u odnosnim dobnim skupinama populacije goveda Zajednice, a na temelju rezultata nadzora nad GSE-om, kako je utvrđeno u poglavlju A.I Priloga III. 2. Odstupajući od točke 1. podtočke i. moguće je donijeti odluku u skladu s postupkom iz članka 24. stavka 2. kojom se dopušta uporaba kralježnice i korijenskih ganglija leđne moždine goveda: (a) rođenih, neprekidno uzgajanih i zaklanih u državama članicama za koje je znanstvenom procjenom utvrđeno da je pojava GSE-a u autohtonih goveda malo vjerojatna ili nije vjerojatna, ali nije isključena; ili (b) rođenih nakon datuma učinkovite provedbe zabrane hranidbe preživača bjelančevinama dobivenima od sisavaca u državama članicama u kojima je GSE zabilježen kod autohtonih životinja ili za koje je znanstvenom procjenom utvrđeno da je pojava GSE-a u autohtonih goveda vjerojatna. Švedska može primjenjivati ovo odstupanje na temelju prethodno podnesenih i ocijenjenih dokaza. Ostale države članice mogu zatražiti primjenu ovog odstupanja na način da podnesu uvjerljive dokaze u prilog tog zahtjeva Komisiji u pogledu točke (a) ili (b), prema potrebi. Države članice koje primjenjuju ovo odstupanje moraju pokraj ispunjenja zahtjeva iz Priloga III. poglavlja A odjeljka I. osigurati da se primijeni jedan od odobrenih brzih testova iz Priloga X. poglavlja C točke 4. na sva goveda starija od 30 mjeseci: i. koja su uginula na gospodarstvu ili tijekom prijevoza, ali koja nisu zaklana za prehranu ljudi, uz iznimku uginulih životinja u udaljenim područjima s niskom gustoćom životinja u državama članicama u kojima pojava GSE-a nije vjerojatna; ii. koja su podvrgnuta redovitom klanju za prehranu ljudi. Stručnjaci Komisije mogu obaviti terenske provjere kako bi dodatno provjerili podnesene dokaze u skladu s člankom 21.”: (b) dio D mijenja se kako slijedi: i. točka 1. briše se. ii. dodaje se sljedeća točka 5.: „5. (a) Ne dovodeći u pitanje Odluku Komisije 2005/598/EZ, Ujedinjena je Kraljevina dužna osigurati da se goveda rođena ili uzgajana na njezinom državnom području prije 1. kolovoza 1996. ne otpremaju s njezinog državnom području u druge države članice ili u treće zemlje. (b) Ujedinjena Kraljevina je dužna osigurati da se meso i proizvodi dobiveni od goveda rođenih ili uzgajanih u Ujedinjenoj Kraljevini nakon 31. srpnja 1996., te zaklanih prije 15. lipnja 2105. ne otpremaju s njezinog državnog područja u druge države članice ili u treće zemlje. (c) Ujedinjena Kraljevina je dužna osigurati da se kralježnica goveda rođenih ili uzgajanih u Ujedinjenoj Kraljevini nakon 31. srpnja 1996., te zaklanih prije stupanja na snagu ove Uredbe, i proizvodi dobivenih od takve kralježnice ne otpremaju s njezinog državnog područja u druge države članice ili u treće zemlje.”